b'\n_START_ARTICLE_\nZlata lisica\n_START_PARAGRAPH_\nZlata lisica je tradicionalna mednarodna smu\xc4\x8darska tekma za svetovni pokal za \xc5\xbeenske. Prireditev se odvija na mariborskem Pohorju od leta 1964. Obi\xc4\x8dajno sta prirejeni tekmi v slalomu in veleslalomu, se\xc5\xa1tevek \xc4\x8dasov obeh tekem pa \xc5\xa1teje za skupno zmago. V prvih letih sta bili dvakrat prirejeni le dve slalomski tekmi, nekajkrat je poleg slaloma in veleslaloma potekala \xc5\xa1e dodatna tekma, kot nadomestilo odpadle tekme iz drugega prizori\xc5\xa1\xc4\x8da, enkrat tudi tekma v superveleslalomu, ve\xc4\x8dkrat pa je tudi prirediteljem uspelo izpeljati le eno izmed tekem. Zaradi te\xc5\xbeav s pripravo proge je tekmovanje sedemkrat potekalo v Kranjski Gori, enkrat tudi v Sarajevu, le v letih 1998 in 2011 pa prireditev ni bila izpeljana._NEWLINE_Prve tri so dolga leta dobile okrog vratu lisi\xc4\x8dje ko\xc5\xbeuhe, 1995 ko\xc5\xbeuhe zamenjujejo zlate bro\xc5\xa1ke iz rumenega, belega in rde\xc4\x8dega zlata, z dragimi kamni. Ime najbolj\xc5\xa1e v kombinaciji je vgravirano tudi na velik kristalni prehodni pokal pohorskega pokala za Zlato lisico. Vodja tekmovanja je Mitja Drag\xc5\xa1i\xc4\x8d, ki je leta 2016 zamenjal dolgoletnega vodjo Gorazda Bedra\xc4\x8da.'